khistorydata/jeongjo-sjw-relations huggingface dataset:
정조 21년 · 강
勘放時囚金裕已等仍命金吾郞一竝拿處知義禁李祖源同義禁李益運遞差
정조 21년 · 목
義禁府啓言兵曹佐郞金裕已原情以爲渠本月初四日二更以巡檢進詣局出身點考處則該別將以永肅門尙未下鑰之意言及而差備門開閉非本曹所關故未卽周思自陷於慢不檢飭之科合被重律云請刑推得情敎以分揀放送又啓言中部令李命存南部令黃勉喆北部都事徐興輔等原情以爲渠等初五日入直夜四更自左右捕廳急招部隸知委曰有流乞區處之事稍實富戶卽刻抄出修成册來納俾及未明前草記催促如火故不得已抄出三戶或四戶卽納捕廳而不待本府文跡輕先擧行莫非渠等昏謬顚錯之罪云所當請刑而旣有草供捧入之命請上裁敎以公罪重勘區別功議勘放後草記又啓言前右邊捕盜大將李得濟草供以爲渠再昨日夜伏承壯丁流丐從便區處之下敎始果招致部屬探問各部中或有雇工樣願受人矣旋卽思之則恐有生弊之端故卽付廳屬盡數區處後草記渠之初不審愼招致部屬欲令從他區處者莫非昏迷誤錯之罪云所當請刑而曾經閫帥有草供捧入之命請上裁又啓言罪人李得濟草供以爲渠於再昨夜伏承壯丁流丐從便區處之下敎果招致部屬探問各部中或有以雇工樣願受人旋卽思之恐有生弊之端故卽付本廳所屬盡數區處後草記至於抄戶成册則初無知委之事設欲爲抄戶之計則事當移文京兆以爲捧甘各部之地且各部旣非本廳所屬則豈有直令修送成册之理乎倉卒擧行之際未知中間委折之何以致此而渠雖不見成册各部修報實由於渠之招部隸探問之致況於京兆査實各部亦以修報丁寧納供則渠豈敢以初不發令修納又不目見成册作爲分疏自明之計乎一則渠罪二則渠罪云請上裁敎以初供中漏却拿問之本事故使之更爲捧供其說依舊是齗齗於抄戶與願受人捧自願等事豈非問東答西乎大臣之請削卽抄戶事而批旨之拿問卽擧行遲滯事也一事兩罪段落各異而卿等之只憑節該書出之榻敎不考擧條之批答再度捧供皆未免外題卿等事萬萬駭然從當處分而當直都事不卽錄送皆甚駭然都事拿處今雖夜深旣命拿問豈可徒然放送草供更卽捧入王府擧行何事非嚴急而一有下敎輒過數時府郞皆塗鴉之類乎捧供後一竝拿處又啓言罪人李得濟三供以爲渠再度納供一味糢糊罔赦之罪益無所逃適當初寒流丐區處之命寔出於憫憐軫恤之德意則其在奉行之道豈敢一刻稽緩而方其修啓之際流丐人姓名及分授人姓名初不能詳細懸錄未免喉院之退却故屢度往復更爲修正非敢遲滯而自至於遲滯由前由後渠罪萬殞云請上裁敎以旣捧供別無更問之端仍以前罪放送後草記禁堂則囚供判付旣有從當處分之命一竝遞差
정조 21년 · 강
命元子繼講册子以小學熟讀爲原講史略爲兼讀
정조 21년 · 목
講學廳啓言元子宮繼講册子謹依下敎問于師傅及右諭善則師傅宋煥箕以爲竊伏聞元子宮課講不撤睿學日就區區微忱實不勝欽仰欣忭而竊念小學畢讀之後所當繼講者不外乎大學此固古人所定之次序而亦有先朝已行之規例則恐無容更議也曏於賤臣登筵時聖敎及於兼讀之事而以史略爲好矣今若以大學爲原講史略爲兼讀則其於經史之學自無虧欠而允合於朱夫子養德性益才智之訓矣云右諭善李城輔以爲伏聞元子宮講席日開小學將畢緝熙之工不勝慶忭繼講册子今因聖敎承此俯詢伏念祖宗朝專講經書兼讀史書之已例乃是列聖相傳之家法至於庚辰謄錄中大學史略仰對之獻議兼採朱夫子讀書次第俱有考據恐無異議而顧何敢自出淺見有所稟達重添僭妄之罪乎云臣意則繼講大學雖是次第事恐或太遽史略之書又似太簡而第伏念大學史記兼講旣有祖宗朝已例今此師傅及右諭善所答又如是臣不敢別有意見請上裁敎以經書爲主史記當兼讀而大學則明年當始講小學則熟讀例爲原講史略則兼讀爲好矣
정조 21년 · 강
弘文提學沈煥之陳疏辭職賜批
정조 21년 · 목
批以疏辭下該曹稟處○吏曹啓言觀此弘文館提學沈煥之上疏則以爲臣於昨政伏奉弘文館提學除旨矣本閣提學鄭民始曾以兼帶他館之文任有礙公格陳疏乞遞持被俯諒則自此以後援例爲辭亦不害爲淸朝之美典矣亟命銓部鐫改臣弘文提學之任云矣奎章閣提學之不得兼帶兩館提學旣不載錄於法典本閣提學鄭民始兼帶他館文任之時陳疏乞遞獲蒙許解者出於特恩而又無仍爲定式之命則今此本閣提學沈煥之兼帶弘文館提學之任臣曹有不敢援例許解請上裁敎以法典之外使之行公
정조 21년 · 강
承旨洪明浩疏陳失職之罪還給
정조 21년 · 목
疏略曰昨日政戶曹佐郞趙雲絅以末擬蒙點矣雲絅卽臣之姪壻而以該房旣詣政廳未及覺察曚然捧入臣不勝惶懍慚悚之至伏乞亟治臣失職之罪仍令該曹原望筒勿施以存公格敎以還給推考勿施
정조 21년 · 강
召見有司堂上李書九于重熙堂
정조 21년 · 목
予謂承旨申耆曰整理穀之本意出於廣惠而今乃相反則其所行會所關自別爲道臣者所當警動惕念而今此畿伯祗受之狀循例而止是豈成說乎此狀啓還給以此意言于畿伯也又謂書九曰災結劃給兩南亦旣許便宜爲之則湖西何必不許其加給乎卿與大臣更爲往復酌量爲之也
정조 21년 · 강
命湖西災結勿定結數令道臣善爲排比無使一民有勒徵之怨苦
정조 21년 · 목
備邊司啓言卽見忠淸監司韓用和狀啓則以爲本道分等狀啓中謹就各項災頉竝計新舊都總事目災一千七十結外不足八千七百二十七結七十二負八束特許加劃之意仰請矣廟堂覆奏所劃竝事目災只準五千結之數今此所減殆至半數較量分數太不相當劃下外不足災四千七百九十七結七十二負八束特準初請更許劃下事請令廟堂稟旨分付矣本道災結之減劃於年分狀啓中所請之數者非爲經費之減縮也又非臆料而剋削也歉荒淺深災實多少道臣所領略者廟堂亦有所領略非敢曰錙銖之不差亦自有分數之斟酌較諸畓總參之年事寧失則有之實無不足之慮而特以遠近之有異意或詳略之不同有此更煩加劃之請然廟堂事體非若有司之惜費如其可劃則雖累萬結其在對揚德意之道初何必勒持有若姑爲裁減行且闊狹乎諸道道臣必以準請爲期則非但有關後弊抑亦事理之不然狀辭勿施該道臣推考依前所劃五千結之數參量均俵吏莫容奸民實蒙惠之意請嚴飭分行敎以兩南還穀猶付之道臣闊狹俵結特行便宜之政卽造化中一事勿定結數令道臣善爲排比無使一民有勒徵之怨苦事分付
정조 21년 · 강
命沃溝縣監尹行喆過冬春民事就緖後北道遠地勿限年定配
정조 21년 · 목
全羅監司李得臣以沃溝縣監尹行喆投印發行不得已罷黜馳啓敎以所爲無狀投印猶屬餘事狀啓還下送使卽星火督還過冬春民事就緖依法典勘律而北道遠地勿限年定配直爲發遣後狀聞以懲尤甚邑倅不知分憂之罪
정조 21년 · 강
罷副校理尹羽烈職
정조 21년 · 강
勘放時囚李得濟李命存等
정조 21년 · 목
義禁府啓言時囚罪人李得濟仍以前罪放送事命下矣李得濟削職放送又啓言時囚罪人李命存黃勉喆徐興輔公罪勘放事命下矣李命存黃勉喆徐興輔等各杖八十竝以公罪收贖而李命存功減一等徐興輔議減一等各杖七十收贖黃勉喆無功議云杖八十收贖竝放送又啓言本府都事一竝拿處事命下矣當直入直都事本府入直都事公事回公都事無以推移請假都事三員令該曹口傳差出以爲分排之地敎以當直外竝附過放送○以當直都事兪殷柱囚單敎以附過放送
정조 21년 · 강
命文臣殿講日賓對來會輪對官亦爲來待
정조 21년 · 목
政院以來十一日專經文臣殿講處所取稟敎以便殿爲之十五日次對同爲來會而輪對雖値殿座仍爲來待
정조 21년 · 강
命抄啓文臣十月朔親試明日爲之
정조 21년 · 강
大司成鄭大容陳疏乞遞賜批許之
정조 21년 · 목
疏略曰臣於是職亦嘗一再膺命而已經三銓者毋得行泮長自有定式則臣之冒昧行公罪著違越到今追思惶汗浹背況又諸臣之誤爲兩通者皆命釐正臣亦釐正中一人也今何敢諉以宿趼擺壞不易之格例乎伏乞亟命選部照例鐫改批以公格然矣許遞
정조 21년 · 강
掌令文躍淵疏陳時弊賜批
정조 21년 · 목
疏略曰恭惟我殿下以天縱聰明之聖受先王艱大之業五十而慕大舜之孝也克勤于邦神禹之功也不通聲色成湯之德也視民如傷文王之仁也臨御二十載乾愓如一日遇災恐修則範圍天地恤民饑饉則曲成萬物旌招巖穴侈爵祿以縻之樂育人才勤講製以試之褒崇節義無微不揚蒐羅才彥無遠不屆猶以爲未足也燕閑之中一念無怠萬幾之餘韋編屢絕以至于表章正學開示群蒙兼盡君師之道焉是則殿下之政無愧乎二帝三王之道矣而奈之何世道之汚下生民之困悴未有甚於此時馴致於公私之虛耗兵戎之疏虞奸賊之朋興淫邪之竝作以殿下之德校殿下之治內外本末之若是相戾者其故安在臣愚死罪竊不能無憾於天地之大者殿下於倫綱大義成一部麟經以陶鑄一世於人獸生死之別則臣僚之欲嚴提防而明懲討固是不容已者而殿下不惟不賜允兪乃反摧折之不已另爲條令以杜四方之口臣謂殿下之所以處義理者殆亦前後抵捂之甚伏願更加省察於此凡諸前後章奏之關於懲討者一一採納亟允三司之請使倫綱正而大義明焉竊覸我殿下憂士習之不古歎人才之難得而臣竊以爲古者設爲學校所以正士習作人才之本也而今之課製陞試適足以月使之爭而至於討經傳講義理則雖謂之束高閣可也夫庠序學校之敎不行乎三代之後而其具則方策在焉殿下先從伴長必須極選久任之又須多求經明行修之士山林養德之賢以備祭酒司業之位參酌古今詳定節目倣選士之法復月三之講師生齊會一堂討論於聖經賢傳之旨講明乎天秩民彝之常外邑則又擇置敎授訓導提督之任一如太學之爲而乃殿下推之以躬行心得之驗鼓之以誘掖將進之方取人必以忠質用人必以經術明好惡以破朋黨抑浮躁以正趨向如是而上下一心誠實做去則不出十年之內薰蒸透徹之功無有內外遠近之別世道不期變而自變士習不期正而自正人才不期成而自成矣臣於此竊不能無滋惑者前冬之日次殿講也有以九字賜第者臣未知此科何名也一經賜第已非惟正之科而一轉而除註釋再轉而不讀全章臣竊以爲殿下此擧適所以啓僥倖也臣謂伊日賜第之命亦令還收使科制嚴而士習正焉伏惟我殿下每病百姓之不安矣堲守宰之貪墨矣臣竊以爲今日生民之弊指不勝摟而如曰田制之不均也曰還穀之耗蠹也曰增戶之虛錄也曰白地之懲稅也曰黃口之充丁也此五者其最大且切而朝野之言民瘼者輒首擧而屢陳之蓋幷地均田今難遽議而惟二十年一改量乃國典所載也臣湖南人試以所居邑論之二去辛亥之改量今近七十年其間水道之屢遷陵谷相換村落之互移荒闢不一固宜守令請于方伯方伯稟于廟堂以紓民冤之一端而惟姑息是務惟彌縫是事夫勞徕不息戶口增息豈不是美事而今也則不然雖於三戶殘村必責其增戶每當式年誅求備至末乃以虛戶苟充夫黃口之號冤似若爲難事而遊閑之丁邑邑皆有幾足以待對其數矣至若還穀之耗縮誠爲民弊之大者今年之糴其半爲再明年之糶又其半爲三明年之糶則其轉輾欠縮實亦理勢之所難免也而大抵民食其一官取其三而猶患其不足則夫民之終歲勤勤不得以養其父母使老穉轉乎丘壑不亦可哀之甚乎苟使爲今日守宰者竭心勞筋無愧乎古人淸愼勤三字之義則豈無一半分矯捄奠安之策而其奈墨守之滔滔初不留心於愛物者乎殿下所以堲貪墨卽安百姓之要而堲貪墨之術亦無他焉夫爲官擇人自初仕始是銓官之責也則視其能否明示賞罪可也嚴其殿最公其黜陟乃方伯之職也則不謹於此者移以罪之亦可也守宰之所畏者莫繡衣若也差遣之際必須極揀公明剛直識道理者自方伯連帥以下如有犯者直爲黜陟庶幾震動憚壓必有望風而走者矣我朝四百年以來以農桑爲重觀於守宰七事之目可見矣然而在朝家提撕之政必有別般敎條付予守宰使之勸相農民春則問其耕播夏則勸其耘耔更須別作勸農之方曉諭行路視其勤慢而黜陟之以爲務本之道焉雖然務本者下之力也節用者上之政也土地所生自有數目不在上則在下不在下則在上是故聖帝明王必損上而益下臣竊聞之鄕邑今之戶斂視國初不啻倍簁民情之嗷嗷良由於此殿下何不一令廟堂總攬八路營邑之簿而一一較檢之乎減則減革則革特一擧措間耳且水陸操鍊其關係於有國之大政顧何如也而近年一以停廢爲事民不知操戈官無事繕兵而方伯與廟堂視以笆籬邊物事臣又爲之慨然也臣旣進正士習安百姓之策矣而第伏念朝廷四方之本也搢紳章甫之表也表之不端而影正源之不潔而流淸者未之有也以殿下之明聖而廿載之間竊威福而蠹國家者相續遂使義理昏塞風俗頹剝追念及此國之爲國亦云幸矣而殿下於邪正是非之分必兩存而幷畜之至若得罪名敎之流失身奸賊之輩猶且洗滌拂拭惡在其勵廉恥闢邪學之意也伏願繼自今於易象遏惡揚善辨物居方之義深加體察焉臣於陞庠事有所發端而未盡其說矣蓋當初設施陞庠之意亶出於爲士子勸課之道而挽近以來師儒之席或輕躁竸之風愈甚其弊也久矣以目下事言之則已設之庠製特令泮長合設泮宮逐日開場催促出榜者卽我聖上必欲至公無私之意而榜服未出物議先定榜眼已出一如其言此則考其姓名而不考其試券也以臣觀之只見其爲陷溺士習之具而未見其爲勸課養士之道也臣所謂參酌古今詳定節目云云蓋有見於此矣夫久則變變則通通則久此大易之理數也切願殿下體天地變易之義亟圖一變至道之功焉批以爾所陳取忠質經術破朋黨浮躁等說好矣前冬九字賜第云者言亦是矣古有製述數句賜第之例此亦造化中一事杜僥倖之道當依爾言留意湖南改量事曾有朝令責在於道臣矣還弊戶弊白徵黃口之弊與夫戎政之拋置政欲隨處提撕庠製事必無是也豈可以風傳輕請改定節目乎爾其勿辭察職
정조 21년 · 강
遞都總管蔡弘履副總管鄭煥猷以崔▣徐有秉李章漢爲副總營竝前望也
정조 21년 · 목
寶劍望筒弘履懸頉煥猷在外也
정조 21년 · 강
遞副總管崔▣罷副總管李章漢職仍命總管見窠以前兵使崔景岳擬入
정조 21년 · 목
敎曰在外總管許遞副總管李章漢事駭然矣焉敢以瑣屑之事轉稟乎罷職竝令該曹口傳差出待下批寶劍望筒修正以入前兵使崔景岳曾亦提說而尙未經總管云見窠使之擬入
정조 21년 · 강
以李鎭復崔景岳爲副總管口傳也
정조 21년 · 강
命淸南都試居首人直赴殿試之次人直赴會試
정조 21년 · 목
兵曹啓言觀此平安監司朴宗甲啓本則本營屬淸南馬兵都試時馬兵崔京龍居首馬兵朴世克之次令該曹考例稟處云矣居首馬兵崔景龍似當依法典直赴殿試之次馬兵朴世克亦當直赴會試而係干恩典請上裁從之
정조 21년 · 강
召見左承旨李晚秀于便殿
정조 21년 · 강
召見諸承旨輪對官及義州府尹李基讓于誠正閣
정조 21년 · 목
承旨持公事基讓辭陛也○予謂基讓曰威生於廉四字足爲蒞邊臨民之道予以是勉諭爾以是報答可也不但優於文學通於吏事向因一二重臣已所稔聞矣灣府卽燕貨所由之路書册之禁必須申明無使非聖之書不經之文涉於吾境可也雖六經皆有我國板本何必唐印之爲好耶宣諭除之下去善爲之可也
정조 21년 · 강
召見刑曹判書趙心泰參議李泰永于重熙堂
정조 21년 · 목
予曰秋曹事參議果已詳聞耶泰永曰臣新除故未及詳聞矣予曰古人必以有福力人爲刑官其意深矣予素知參議之心善福厚故昨日特除體此意必善爲也今番事誠不滿一哂蓋所謂姜哥曾所屢見不過一輕佻無行之輩薄有才藝時參泮試而見其文體噍殺浮輕專是小品故年前付重臣李秉鼎置之庠舍與六七儒生敎習經傳文字其後應製一未參榜或意有懲畏矯變之效矣乃敢出沒京鄕交結匪類做作邪說暗相稱號其跡則可謂妖言惑衆而其實則出於欺人取物蓋亦窮無所不爲之致也前都正金鼎國聞其從弟信國之言來告于右相予因大臣而聞之已料其事狀之如許此等處一涉張大則非但國體之反輕或恐無辜之橫罹初意火其紙人其人從便收殺期於無事豈意姜哥從何撕得又生奸計忽以渠自上變樣來言于重臣重臣至於詣闕求對眞所謂春雉自鳴也到此事體亦不可不顧雖命究覈如渠何足汚王府只令秋曹擧行而渠所謂金鑢兄弟亦素稱小品中人也金履白尤聞是虛悖沒省覺之類其中金健淳文正之奉祀孫故參判之孫云得此梁楚卽渠之罪而見金鼎國書納之紙則健淳似無別般眞贜似緣年少無定志且其家不貧以至爲姜哥輩誘惑憑藉自陷一套誠可哀不足罪也況予於故參判有不可忘之事豈不能庇一孫乎健淳則初不欲名出於諸囚之招所謂姜哥及三金亦必欲置之惟輕之科此非予故屈不可屈之刑章也如此飛蛾擈燈之類輒以治逆之律治之則俄所云國體反輕者此之謂也但究問捧供之際有不可不知者蓋姜哥必捧誣人之招然後可決上變之虛罔而誣人若有指的則反坐必至一罪亦必以塗聽塗說捧供然後姜哥亦可生出此亦非予使之勒捧也其所上變政所謂塗聽塗說如從古海浪賊之浪說也豈有指的傳聞之人乎如此究竟出於予之苦心因此事連日達曙未交睫參議本來周通豈不領會予意須與判堂相議善爲也泰永曰今承下敎始知本事之至妖極悖下情驚憤萬萬此非一秋曹所敢擧行而縷縷聖敎出於天地好生之大德臣敢不竭力對揚乎予曰金鼎國錄示右相之紙當爲參看於推覈時故已付判堂而初意欲火其書不使開見矣泰永曰推覈時當問于金鼎國鼎國之言便是其書何以爲之乎予曰此言益知所見之周通矣然則其書三堂先爲開見後推覈草供入啓時同爲持入先命退出予曰左副承旨與秋堂入侍左副承旨李海愚刑曹判書趙心泰進伏予曰姜哥事俄已詳言于參議矣初欲待諸囚畢來推覈矣重臣請對已踰日國體不可延拖且姜哥及金履白兩囚推問足可究竟至於金宗億則有無不關今日開坐捧供以爲齋日前收殺之地好矣大抵金鼎國發告之後予意只欲火其書人其人期於無跡無事乃因姜哥自批其頰欲竝生哉之苦心今則左矣而所謂姜哥金哥不過輕佻浮浪無恒心之類此豈可以治逆之律治之亦何足曰妖言惑衆乎當嚴處不嚴不當嚴處嚴均之爲失刑此事只當以已發現數三囚磨勘而姜哥必捧誣告之招然後上變方有下落而誣告若尋根因則盤問之際易及無辜反坐之律又在一罪必以塗聽塗說捧供而姜哥頗黠指示生路則言下必領會矣但金鼎國發告事姜哥之覰得竝發自就死地情狀切可痛慫慂者必有其人此一款必嚴覈以爲同懲之地爲可心泰曰聞姜哥自昨夜忽作狂易之狀云尤爲狡惡未知何以盤問矣予曰崔益男在獄中亦如此至納九尾狐之遲晚此等之類同一伎倆矣金履白則何如云耶心泰曰履白入來後見臣以爲若以渠爲軍官傳令則渠輩情跡當盡爲探來云如此虛悖之漢曾所初見矣予曰聞是本來浮浪無雙云此若過加盤詰則無罪之人一汚其口無以自新金鼎國所納之紙外切勿提問可也必於今日內盡爲捧供然後明日可以收殺金鼎國兄弟方待闕外云亦爲招去開坐而鼎國乃是告者且經都正招致廳上以問也
정조 21년 · 강
召見大臣備堂及刑曹諸堂于重熙堂右議政李秉模備局有司堂上李時秀趙鎭寬李書九稟事堂上鄭民始金持默李秉鼎沈煥之徐有大李漢豊徐龍輔李益運刑曹判書趙心泰參判尹弼秉參議李泰永
정조 21년 · 목
因本司坐起進不進單子敎以卿等來會本司望前後連値齋日大臣有司堂上及備堂中稟事人入侍○政院啓言刑曹判書趙心泰參判尹弼秉參議李泰永持罪人金履白等文案依下敎來待矣敎以入侍○予曰昨日秋曹罪人推問事卿果聞之耶秉模曰刑曹堂上持文案待令云矣予敎泰永曰罪人文案持入予曰近來人心不淑士趨不端目寓非聖之書故躬行不經之事其弊卒至於少凌長賤凌貴而駸駸然視君父不尊自陷於不率敎之科以至有今番事矣一自金鼎國來言大臣之後思所以沒痕周全之道者極費商量而重臣請對之擧猝發於此際到此地頭不可先看事面故未免使該曹推訊矣姜哥之自來干誅豈非千萬妖怪而亦豈非千萬意外乎秉模曰此可見天理之孔昭矣姑未敢知處分當如何而今此諸囚之罪雖歇勘難免惑衆之律亂言之誅也顧今民志不靖訛言不熄當此之時此等之類尤合嚴治以爲懲創之道矣予曰姜彛天捧供時果訊問耶泰永曰略加施威而平問之下渠自直招故不爲用刑矣予曰渠何故發告而必於重臣者亦何意耶泰永曰往議金鑢則金鑢勸渠爲之云矣予曰然則被告近十日始爲此擧是何意也泰永曰渠以爲更欲詳探言根以致遲延云而渠供旣曰塗聽塗說則更探言根之招破綻不成而不自覺其急於拔足便歸誣人之科矣予曰重臣何以與姜哥相親耶秉鼎曰臣於年前待罪同成均時以姜哥及金鑢輩文體之不正命臣講習於中學故因此面熟渠之庶叔信亦嘗以偏禆率往矣予曰姜哥之爲人予亦一再見之已料其輕薄無行矣恃其才華全不讀書故誤入小品以至於此渠亦世祿之家何苦有怨國之心耶金鑢則爲人果何如也秉鼎曰人物則妖邪文體則奇僻從前屢勤飭敎而終不悛改心術之病轉至於甘犯重辟此而不究竟置法則何以懲日後之弊而姜哥之來告臣也見其色辭專似着急今果然矣伏願亟施重典焉予曰渠輩所謂文體與筆法無非不經今番所坐雖不可直斷之邪學之科畢竟歸趣自與邪學無間矣秉模曰渠輩所稱南郭先生西方聖人等說直是眞邪種子矣臣聞金鼎國之言金信國信姜哥南郭陰誅之說怕不敢言其眞贜先以陰誅有無設問於渠云此可見其眞情而想信國之心尙在夢覺關頭矣邪說之易以惑人類此豈不可懼乎予曰然矣金健淳之得此梁楚又何故也先正之家寧有是哉秉模曰聞其才華絕類似或因此而得此名矣與姜哥數次討論者縱云是三敎之說而不有防閑結交非類之狀良可痛矣心泰曰使健淳誤了至此者莫非鑢之慫慂而鑢家便一都會廳矣予曰其門閥果何如又聞是盛名之下則彼輩之看作奇貨一以藉口於愚氓一以欺取其貨財其爲計至妖而易見矣最可痛惡者履白也甘作姜哥之倀鬼往來中間而昨日招辭中願得傳令之說尤極叵測矣民始曰以臣所見履白招中王佐一句語指意凶悖反有浮於姜哥矣予曰鑢弟▣不出於招辭乎心泰曰然矣仍奏曰姜哥旣取服則緊出之鑢自當發捕而不敢擅便未及爲之矣秉模曰鑢之不爲發捕大是失刑決不可仍置不論矣予曰昨與卿有所云云卿果以是諭及而姜供如彼乎心泰曰臣果委曲發問而渠似言下領會矣予曰機警則機警矣仍敎曰渠輩何罪直由於異言喧豗病根潛痼也我國海浪之說已自汝立而唱之非今斯今則本不足可驚而健淳則先正之奉祀也故參判之孫也先正是十世可宥之賢而予於故參判又有不可忘之事矣雖以姜哥言之渠祖曾所拯拔甄用昨夜見其壁上之筆有感於中而對燈心語矣渠雖無狀此亦世家必欲置之生道者此也予敎心泰等曰卿等出草供結語斯速書入也心泰等退出持結語旋入進伏予曰秋堂先爲退去待判下卽爲擧行可也予曰金鑢亦爲捉來待令於秋曹秉鼎曰年來騷屑之終不寢熄始知此輩之所譸張此而不置辟則樂禍之徒將何所懲畏乎民始曰妖言惑衆亦死罪矣煥之曰諸囚妖慝之情跡臣雖未及詳知而槪其煽鼓妖惡訛惑聽聞其心所在將欲何爲不可不窮覈勘斷以爲杜亂萠壹民心之道矣予曰當嚴處矣秉模曰此事不發則已旣發之後決不可漫漶而止矣予曰當爲判付而輕其罪名俾開自新也重其律名爲示懲創也甚矣姜哥之妄也使渠無此一着火其紙人其人豈非予志而自批其頰一至於是耶民始等曰履白所爲不下於姜哥姜哥與履白不可不更加嚴刑矣予曰是則然矣而金鑢之勘罪視姜哥當減一等矣民始曰然矣秉模曰好生之德無物不遂如彼蟣蝨之微曲加恩澤臣不勝欽仰感嘆而當罪而罪之是生道殺人之義也今此處分過加曠蕩殆同於置而勿問甚非所以重獄體之道矣予曰金履九以乃父之子不能敎其兒至有此境誠亦無狀大抵此事不足說矣士而讀聖經賢傳則匪僻之心從何生乎予每以左相一邊人先讀馬史未免有病敗言于左相矣先自今日登筵諸臣父詔其子兄勖其弟潛心於經傳勿看小品文字俾有回漓返朴出奴入主之則寧有如許之慮乎非但家而父兄之責也主司者亦不得辭其責矣陞試卽是科文入頭處爲泮長者考試之際或有文體筆畵之噍殺輕斜者一切黜去使爲儒生者曉然知好惡之所在則豈無丕新改觀之效乎秉模曰誠第一義矣
정조 21년 · 강
命海西被水尤甚處田土墾闢之役或用邑民及隣邑近面民
정조 21년 · 목
右議政李秉模啓言安民之政莫先於興利祛害而修堤補坰去沙疏礫卽其興利祛害之大者也近來道臣以用民之雖於狀聞不可不及時修築處亦皆任置如今年海西之被水尤甚處若不用別般功力田無可闢之日向因道啓貸錢助力之請雖以從附近互相運力覆奏行會竊想事勢若其大段汰覆處恐非隣里運力之所可墾闢似此等地則或用邑民或用隣邑近面之民然後可以完役而又必先於開春之前營邑爛商預度然後可趁解士後農作前署力收效請以此分付待其畢擧行用民多少及墾闢形止使之狀聞從之
정조 21년 · 강
推備堂金持默李秉鼎徐有大李漢豊徐龍輔李益運
정조 21년 · 목
右議政李秉模啓言今日入侍異於次對而無稟事備堂亦爲入來事甚未安請推考從之
정조 21년 · 강
命內乘鄭繼周減下
정조 21년 · 목
司僕提調李秉模啓言內乘鄭繼周纔蒙直赴之恩將欲下往本土請內乘之任今姑減下從之敎以待唱榜卽爲收用
정조 21년 · 강
命郡守以上窠限都政前以限滿守令通融備擬
정조 21년 · 목
吏曹判書沈煥之啓言今朔爲始當爲儲窠而郡守以上窠則京職中可擬人每患苟艱雖非啓請邑限都政前以限滿守令勿拘純望通融備擬以爲次次遷轉之地而雖値口傳政事時亦爲一體擧行已成近例請今亦依此爲之從之
정조 21년 · 강
命義城前縣令鄭在中拿問嚴繩
정조 21년 · 목
宣惠廳啓言鄭民始啓言大同木之上納者升尺自有定式而近來木品漸不如古至於今年義城木而極矣不得已全退而改備上納之際自貽民弊且以非時故改納者又多不堪用究厥弊源專由於當初不善檢察之致義城前縣令鄭在中令該府拿問處之明春上納不遠另飭諸邑各別監捧上納後復如此隨現重堪之意請出擧條申飭各道道臣從之敎以更徵之際受困者小民該倅所爲萬萬無狀不可尋常處之令該府拿問各別重繩以懲日後
정조 21년 · 강
命嶺南常賑租萬餘石作米事許施重推前惠堂李命植
정조 21년 · 목
宣惠廳堂上鄭民始啓言卽接慶尙監司李亨元所報則常賑租萬餘石昨年自該道報本廳作米云而本廳無稟請之事故還退其成册矣又以已爲作米今不可更作租云事勢旣如此作米亦無妨請依所報施許從之○右議政李秉模啓言今聞惠廳所奏常賑穀作米雖是事勢之不得不然未經筵稟許令作米或關後弊請當該前惠堂從重推考從之
정조 21년 · 목
觀象監提調李時秀啓言諏吉廳勸奬成就事屢伏承提飭之敎矣命課學式年試取時額數太少故不但選取之不廣渠輩亦罕興起願赴之心今若以初試額數四人增爲八人覆試二人增爲四人則似當有益於勸奬之道且以試講册子言之徐子平範圍數等册皆是推命方書元不關於諏吉選日之業自今爲始以新刊協吉通義及袁天綱二册試講則實爲合宜矣從之
정조 21년 · 강
命曆書自明年加印七百軸
정조 21년 · 목
觀象監提調李時秀啓言雲觀每年印曆都數爲一萬五千三百軸而猶或有不敷之時雖以今年言之冬至纔過數日市上賣買苟艱云自明年以後則加印七百軸以滿一萬六千軸之數加印七百軸則付之諏吉廳以其餘利或作恒料或作賞格則亦可爲勸奬之一助矣從之
정조 21년 · 강
推刑曹佐郞洪樂眞
정조 21년 · 목
觀象監提調李時秀啓言本監監生雖曰雜職亦是啓下人員若有罪犯則法司之如法科治固不可已而至於私相訟卞之際郞官或有法外捽曳之擧亦無往復本監之事事體不當如此當該郞官捧現告推考本監乃是大臣衙門自今法司如有推治監屬之事申明進來之舊規事請分付從之
정조 21년 · 강
遞承旨李晚秀洪仁浩以李益運韓晚裕代之前望也
정조 21년 · 강
遞同成均鄭民始以李秉鼎代之前望也
정조 21년 · 강
配秋曹罪人姜彛天于濟州牧金履白于黑山島金鑢于慶源府
정조 21년 · 목
罪人金信國問目汝從兄鼎國發告時雖有書納者汝旣已親聽則其間事狀必當覰得無餘躬往其家因何事端而四人聚首五日同席其親密綢繆可知則還歸之後暗嗾其兄忽地替告者毋或出於先發自脫之計旣有發告之心則又何爲而遲待一旬而汝兄先至汝則後到乎其間情節一一直告信國招辭渠有子未定婚故因李周璜之言往姜彛天之家蓋姜彛天家所親人金宗億許爲議婚故也渠與彛天初面而相見款待仍與留宿宗億及周璜同處一室五日留連婚議未完故不得不遲滯外此所供從兄旣以渠之言書納的實則豈有他辭乎罪人姜彛天問目汝之發告於重臣條件罔非妖言亂說凶㦧何如關係何如而苟有一分彝性則旣聞之後其所進告寧容一刻隱忍而拖至十日稽滯者抑何心腸發告之擧至爲嚴急則有誰勸沮而趑趄囁嚅以經多日者首尾參涉爛熳和應之狀節節綻露則敢生掉脫之心反售推諉之計者至恔至慝前後情節一一直告彛天招辭渠之情狀法司旣已洞燭豈敢以遁辭粧撰納招乎以塗聽塗說亂言悖辭之入於耳者妄與鄕里愚迷之徒有所酬酢及其金履白將虛作實之後一傳再播則渠將不免爲滅倫惑世之徒故至有上變之擧者徒出於脫前罪之計而實自歸於陷人罔測之科罪合萬殞至於發告之遲滯一款必欲詳探言根以爲證案而如是之際未免延拖此是雖不可已之事亦涉重難上京之後往見金鑢而相議則鑢亦以爲不可少緩故以重臣之素有面分果爲書納此外別無可達之辭彛天更推問目今以汝所供現之謂之塗聽塗說而恣意傳播急於自解自脫而甘心構誣則旣已自服以金信國所招現之則其所傳說皆出汝口自作窩主迭唱迭和所謂延攬者何人綢繆者何事往復書中多有隱話可都可郊之說指意何居而西海島中之人孰見而孰問南山石上之言誰酬而誰酢前後隱情從實直告彛天更招渠於今年八月科時與金健淳金▣會于金鑢家鑢之兄弟自來相親健淳則初面也其夜討論詩禮別無他語再次相會於渠家評品三敎汎及洋學而猶有餘蘊故其翌日又往見健淳於寓所凡三次相見而已至於金信國來見時金宗億李周璜同在而送金履白金廷臣邀請金健淳事果有酬酢抵健淳書草本出示事非獨爲信國也輪示座中而書中可都而都可郊而郊云者相逢於圜圚之中反爲從容勝於在鄕稀闊郊則指鄕曲而言隨其時於京於鄕無所不可之意且其時運時事神術星精等語無非塗聽之謊說而南山石上以此等說與金健淳酬酢之事千萬孟浪其外說話無非荒亂而間多前所謂金履白之將虛作實故渠問履白以聽於金健淳乎則曰不然錢貨請貸一款果有是事大抵渠出沒京鄕浮浪成習交結富人或爲恐動或爲誘引賭取貨財者眞所謂窮斯濫矣始以沒廉之致終成陷身之階有死之外無辭可達罪人金履白問目汝本以卑微之類素無忌憚之心出沒京鄕行跡浮浪畢竟締結奸邪之徒做出虛謊之說以至於發告之境究厥罪狀萬死猶輕果於何年月日與何許人聚會于何地其爲倡說何所指的聞者何人傳於何處前後情節一一直招履白當日刑問一次訊杖第二十度履白招辭渠以家貧之故時或往留天安妻家兼爲做工而上年聞姜彛天之才名以其居相近於妻家故時時送詩考之仍爲相親交契不泛乃定師弟之義今年八月彛天以爲君之一家金健淳吾雖不見面爲人甚佳云信否答曰然矣吾欲往訪君其同行乎依其言隨去則卽寺洞金▣家金健淳亦已來坐相與談論詩禮問答淋漓到天曙日出而罷蓋健淳爲人虛汗寡慾見人一能一藝若已有之必虛身待之故見姜彛天之才達宵討論矣其時渠强作大談曰座上人俱是王佐才何不語到於安不忘危而以沒着落之言達宵乎姜金兩人拍膝嘖嘖獨健淳無一言良久曰太西之言輕卽其病也太西卽渠之字也渠年少性騃或聞浮虛之說則不擇而傳果以塗聽中西海島中有人之語語於彛天彛天曰此語金正學聞之乎渠曰正學則不聞矣云正學卽金健淳之字彛天每留心於延攬人才槐山金宗億新昌李周璜爲其腹心無常往來全義金廷臣恒留姜家如奴使喚德坪崔遇文亦與廷臣一般姜哥又作善人號故渠則稱重菴金▣稱衍繅金健淳稱嘉橘金宗億稱洞天主人金信國稱曰中人渠妻父徐鎭一稱水南丈人海美李彥吉稱海上人彛天每求財於人問渠以嘉橘財物淺深而送金廷臣勸買田畓於嘉橘而謂以無錢不爲興成其後又請數百兩錢於金▣而不得貸來又求貸於金信國而見敗云渠且聞宗億之言則南郭先生稱號之人出沒於都城云者專者彛天其外浮雜之說精神昏亂不能盡記愚迷所致自犯罔赦之罪萬死猶輕履白更推問目汝之招中所謂叵測之說果是何等說話而諉以塗聽終不直告聞於何人傳於何人終始吞吐尤極恔惡毋隱直招履白更招昨日嚴訊之下精神昏亂不得詳細仰達渠所招叵測之言卽不過塗聽浮浪之說聞於何處終不記得而一次傳之於彛天前已納供該曹跋辭姜彛天則妖說亂言莫非其譸張自犯不道之科而敢以塗聽塗說等語一直漫漶而旣曰聽於塗說又曰欲探言根兩招矛盾情節尤極恔惡爲先嚴刑得情金履白渠以蟣蝨之賤甘爲鬼蜮之態趨附彛天傳播妖言隨事閃忽前後所犯無非罔赦加刑得情且以金鑢言之與其弟▣同作彛天之密交締結綢繆無所不爲以至今番發告之相議而情跡益復難掩此何等事此何等言而恣意干涉若是無忌其在懲惡礪俗之道不可尋常處之金鑢金▣兄弟亦爲捉來嚴刑究覈金信國則輕信李周璜之言往訪彛天酬酢妖言畢竟發告遲待十日之後不可以先發而恕之金信國及李周璜請竝刑配敎以向聞大臣所奏政欲火其紙而人其人姜哥不知本意之如此急於自拔往告重臣到此當顧事面使之一番推問嚴刑島配俾圖自新更生之方而所謂金哥之履白稱名漢嚴刑減死定配金鑢定配金▣何足責與金信國李周璜勿論又啓言依判下罪人姜彛天嚴刑一次濟州牧金履白加刑後黑山島減死定配金鑢慶源府定配所竝卽押送金信國李周璜等謹以判付內辭意曉諭放送矣
정조 21년 · 강
持平洪秉臣陳疏乞遞仍論寶城郡守尹敬喆不法諸條賜批
정조 21년 · 목
疏略曰臣之見忤於北兵使鄭觀采本事不過鏡城府一領虎皮而以叫嚷駭妄等說凌踏簸弄不少顧籍此莫非臣人微行輕不見憚於此輩之致而顧其職則侍從也縱使臣貪榮懷祿復廁於周行之列則其於受人嗤笑何哉伏願亟降斥退之命臣於目下所聞有不容不已者寶城郡守尹敬喆到任以後稱以民庫創設無前弊瘼該邑還穀二萬八千石內除出每石二斗合以二千石假作石目以爲肥己之資士民落訟者卽充軍伍使將養隨後捧番者至二百五十人之多貧不辦納者刑之杖之無所不至至於整理穀體面至重豈可比視於他糶糴而春則一石還以一兩三錢勒價發賣只以八錢出給民間者不啻痛駭而憑藉整理穀原還亦用此例以八錢錢勒捧一石穀一境嗷嗷其他賣鄕賣任不法之罪不一而足南來之人無不喧傳如此貪虐之類不可置而勿論請尹敬喆亟施贜汚之律批以尹敬喆事誠有足也道臣以其期限之尙遠姑不狀聞乎自有當律令該府爲先關問爾其勿辭察職
정조 21년 · 강
遞同敦寧白師謹
정조 21년 · 목
師謹以無敦寧陳疏批下該曹稟處該曹覆啓請遞從之
정조 21년 · 강
刑曹判書趙心泰參判尹弼秉參議李泰永聯疏還給
정조 21년 · 목
疏略曰臣等卽伏見判付下者有罪人姜彛天嚴刑島配金履白減死刑配之命矣臣等相顧愕眙繼之以憂歎也噫世道漸降習俗日渝邪僻之說行而人心易惑奸宄之徒滋而王綱不嚴乃至有今日此輩之亂言譸張暗地酬唱雖以其供招觀之外托謊論內包奸計多結蟣蝨之類潛售鬼蜮之態其閃忽情節畢露無餘眞所謂人得以誅之者也妖惡如此干犯如此而未盡盤覈徑先酌處其可曰國有法乎臣等固知我殿下處分蓋出於火其書人其人之盛德至仁前席承敎孰不攢頌而第念妖邪之性難化綢繆之類寔繁又未知有幾箇彛天履白隱影區疏潛滋暗煽爲日後無窮之憂也伏乞亟收成命更加窮詰俾嚴獄體以杜亂萠焉
정조 21년 · 강
命傳香承旨詣永陵奉審摘奸
정조 21년 · 목
諭善尹得孚入見如儀檢校直提學李晚秀隨入講說見講學廳日記
정조 21년 · 강
應敎李翊模副應敎尹序東校理朴吉源李貞運副校理朴崙壽鄭來百修撰李羲甲林漢浩副修撰尹益烈韓致應聯箚賜批
정조 21년 · 목
箚略曰臣等昨伏見傳敎下者有秋堂持罪人金履白等文案入侍之命繼而有秋堂聯名疏槪至有反汗之請以此參合始知有罪人等酌處之命矣獄案嚴重雖未得見以日前重臣之請對觀之槪可知矣噫匹夫譸張妖言惑衆是何等罔赦之罪惡而遽從寬典不加鉤覈而草草勘處其可曰獄體之得當乎在昔三代之隆非無欽恤之政而亦猶曰執左道者殺假於鬼神時日卜筮以疑衆者殺誠以定民志而一群聽息邪說而折奸萌以生道殺人之義自不得不如此也今也淫邪妖慝之類非直左道之比也窮凶絕悖之說不止疑衆之歸而已則尤豈不心寒而骨驚也哉鳴呼我殿下至聖至仁刑期于無刑每以寧失不經爲心以欲幷生哉爲德前後不逞之輩興訛作妖者何限而一不盤覈過加㴠貸之典獨奈龍蛇莫化梟獍不悛罔念好生之德益肆叵測之圖倡爲妖說煽動誑惑至於今番事而極矣靜究厥由此莫非王章失之太寬凶徒無所懲畏而然也伏況一種邪敎流遍國中駸駸有禽獸逼人之憂所以陷溺我人心蟊賊我治敎者不一而足矣當此群陰躑躅訛言交訌之日如此之類必嚴加究覈痛斷根株然後姦萌可折而民志可定矣伏願亟寢成命仍令王府設鞫得情夬施當律焉批以箚請不允
정조 21년 · 목
敎曰湖南停退之付之道臣爲之命下已久而今聞筵臣言尙無知委民情甚以爲苦待云當該道臣爲先推考更令廟堂關飭
정조 21년 · 강
命咸昌縣監之代口傳差出待開門下送
정조 21년 · 목
慶尙監司李亨元狀啓以爲咸昌縣監鄭宗魯未經痘疫而境內痘疫熾盛難以接民之意連呈辭狀不得已罷黜敎以咸昌縣監之代令該曹口傳差出待下批待開門下送
정조 21년 · 강
以趙雲絅爲咸昌縣監口傳也
정조 21년 · 강
遣承旨詣永陵奉審摘奸昭寧園綏吉園一體奉審
정조 21년 · 강
召見咸昌縣監趙雲絅于重熙堂
정조 21년 · 강
慶尙監司李亨元疏請災結準劃賜批許之
정조 21년 · 목
疏略曰臣之方夏農形之奏非敢出於一毫夸張當秋分等之啓亦自付於十分稱停事目外二萬結加請之災諒非獲已行部之路目擊原野踏驗之政面飭守宰廣探聞見積費料量畢竟就列邑所報中損之又削期於精核若以當年之災形較諸歉歲之往例則不啻太約略而籌司請減至於四千餘結大小民情之缺望遠近邑牒之愬悶姑舍是臣之所目覩者緣臣無狀自歸不實至使赤子捐瘠之憂重以白地徵稅之冤則適足以添辜負之端而速僨誤之誅耳目下民情苟可以塗抹分排則何敢爲此干瀆之擧而情窮勢蹙冒沒控籲伏乞特準臣請以軫民隱批以爲嶺民一心懸懸此際卿疏若此特許所請結數令廟堂三懸鈴卽爲行會然而一夫之不沾實效卿之責也其敢放忽乎
정조 21년 · 강
命蔚珍縣令元永麟限麥秋任任
정조 21년 · 목
江原監司徐有防狀啓以爲本道平蔚兩邑之今年穡事獨被歉荒而蔚珍縣令元永麟瓜期已迫遞易不遠此時之災民接濟決不可付之生手限麥秋特許仍任令該曹稟處敎以依狀請施行事回諭
정조 21년 · 강
召見時原任大臣閣臣及藥院提調趙宗鉉副提調徐邁修于誠正閣左議政蔡濟恭領敦寧金履素右議政李秉模內閣提學鄭民始沈煥之原任直提學徐浩修徐龍輔檢校直提學李晚秀原任直閣金勉桂金祖淳檢校待敎沈象奎李存秀
정조 21년 · 목
承候也○予曰昨日嶺伯狀啓係是民隱故特許準請而廟堂之意以爲如何秉模曰四千結之加劃不必過多而道伯之以狀以疏每每煩請亦爲未安矣予曰旣是民隱則不可不恤且今四千結總計前劃之結雖似夥然較諸甲寅劃災亦似不及矣秉模曰甲寅劃災殆過四萬結而此是不常有之事非所以較論者矣濟恭曰臣於病伏中雖未知凡干事爲而近日秋曹罪人事妖誕幻妄誠非細慮雖以天地好生之德不欲張大其事而此又非生道殺人之政矣予曰此非張大之事罪囚旣以道聽塗說欺人取物等語納招則如是酌處有何不可乎予曰近來文體耽看小品務爲奇幻故一變爲邪學又一變而爲今番事都緣士趨之不正而實爲世道之憂矣濟恭曰聞姜彛天之爲人輕佻妖邪而薄有才藝能文能筆易爲流輩之所惑故今番所干諸人皆是輕邪不正之徒矣予謂履素曰金履白雖曰卑微其家何如而亦甚誕妄矣履素曰臣亦知其爲輕邪淺薄之人而猶不料虛妄之至此矣濟恭曰慶源之地雖去京絕遠而其土人言語詩文皆效京樣蓋緣謫客之來往多有濡染而然矣今番獄事所干之人旣極妖幻而編之此土恐不無漸染誑惑之慮矣民始曰慶源雖曰極北而開野平遠人士之了了爲北關之最誠不無漸染之慮者果如左相所奏矣予曰承宣等每言此獄決處之事不可不登諸朝紙俾中外曉然而刑曹判付本無出朝報之例故不許矣而以今日左相所奏出擧條俾得頒示於朝紙無妨矣予曰囚供亦以欺人取物爲言此而一轉則豈不爲竊發之盜乎治盜之政亦莫如近日之緩忽月前忠州營將事果何事耶履素曰營將之越境治捕已是法外矣秉模曰尋常竊發雖未得一一捉治而如此之類必用重律然後可以懲勵矣予曰漢祖三章之法箕聖八條之敎止於抵罪爲奴而未嘗言一殺字重律亦不可輕議矣民始曰外方戢盜之政有難責於營將蓋鎭營校卒元無斗料之得沾皆以頑悍之類苟充其數而或以譏詗出送則到處作弊地方官欲以是推治則與鎭營種種有相持之端至報巡營則巡營之右守令者多故營將惟以不譏詗爲主守令謂有鎭營在而初不留意於戢盜故治盜之政自致不嚴
정조 21년 · 강
飭罪人姜彛天等配所各該道臣及地方官一邊曉諭一邊嚴戢期於爲人
정조 21년 · 목
左議政蔡濟恭啓言刑曹罪人姜彛天罪狀顚末臣以不見文案故未詳其裏面而但聞彛天締結匪類出入京外做出妖言誑誘鄕曲無知之輩者已有年所云其心則出於欺人取物之計而其跡則妖言惑衆正是當律懸之稿街懲一勵百夫誰曰不可而以天地好生之德止於刑訊島配臣何必力爭而第念彛天性旣妖邪文兼薄才如耽羅遐遠之地招聚蚩蠢之類誑惑人心如前日之爲則有國法在渠固無足惜而無罪蚩氓若因渠而陷於罪辟則不亦可矜乎臣意則嚴飭耽羅守臣嚴加伺察無論班族與常漢使無敢出入於彛天居接之主人以絕稔妖之路恐不可已而今番諸罪人與彛天一而二二而一者申飭各其所配官防戢伺察一依耽羅例爲之之意請各別知委敎以他人之見惑姑無論渠輩圖生自新之方政在於閉門讀書追悔愆尤若自新爲端士則豈不卽爲酌放乎以此嚴飭各該道臣及地方官一邊曉諭一邊嚴戢期於爲人
정조 21년 · 강
命分院燔造木物卜定關東八邑者以錢代捧自京貿用
정조 21년 · 목
司饔都提調金履素啓言燔造所用木槽九部廣板八立排板三立十年一次卜定於江原道十二邑而今當年限矣此木物爲東民難支之弊不可不從長釐革故北四邑則以水路之便近木物之稍裕使之依前擧行而長廣比前稍減餘外八邑則以錢代納自京貿用而考閱分院所在各年謄錄則板價五十兩外曳運價雜費人情等名目或至於百餘金便成謬例固當全數減削而曳運價則貿取山峽時曳下江邊之需到泊分院後運致燔所之資不可多數減削雜費則不但遠地之往來浮費體木之劈鍊工價皆在此中以元價五十兩體大木物京鄕木商擧皆不願勢不可不以此添補當爲酌約減數人情名色一竝革罷仍成節目定式施行而年久已行之事自下有難擅便敢此仰達從之
정조 21년 · 강
重推慶尙監司李亨元
정조 21년 · 목
承旨徐邁修啓言道臣之守令罷黜其例不一或以身病或以親病而慶尙監司李亨元罷黜咸昌縣監鄭宗魯狀啓謂以拘忌難於接民爲辭非但有違格例且關後弊不可無警請該道臣從重推考從之
정조 21년 · 목
敎以有實故玉堂許遞
정조 21년 · 강
備邊司以憲書齎咨官邊鎬手本啓
정조 21년 · 목
手本以爲小人九月初三日入栅之後與領送章京三達禮連爲前進同月十九日入山海關二十五日到北京詣禮部呈納咨文退接于南小館十月初一日曉頭詣午門前等候平明頒時憲書故領一百零一本二十一日詣禮部主客司頒賞二十三日詣精膳司領宴二十四日受咨文七度當日自北京離發咨文七度內六度則頒時憲書頒賞頒宴及給口糧等例咨一度則漂民李唱寶等十名順付咨也離發之後漂民車輛沿站遞換自致遲延去月三十日始出山海關到八里堡刷馬驅人等先爲出送而彼中事情則新頒時憲書內庭用乾隆年號外庭用嘉慶年號三月初四日太上皇帝與皇帝幸盤山展謁東陵十九日回鑾又於五月二十九日幸熱河過萬萬壽聖節八月三十日還駐於圓明園過萬壽聖節十月初九日同爲回京而太上皇精力一向康健飭礪群工辦理庶務比前加詳云皇帝於明年仲春將臨雍視學故已自禮部行咨衍聖公孔慶鎔倂至聖後裔及配廡諸賢後裔中俊秀者乘馹來京陪祀云三月初八日皇后薨逝諡以孝淑十月十七日册貴妃鈕祜祿氏爲皇貴妃而李淑皇后過朞後當晉封皇后云九月初三日閣老阿桂作故太上皇帝深用悼惜卽泒貝勒及散秩大臣等看護特贈太保配祀賢良祠出殯前一日皇帝又親臨賜奠而閣老之代以蘇凌阿爲之云年事則無論關內外夏旱頗久秋水較大僅得四五分年成云
정조 21년 · 강
御便殿親傳咸興讀書堂馳馬臺舊基紀蹟碑本
정조 21년 · 목
敎曰碑本奉詣時當親傳侍衛入直爲之時刻辰初爲之處所便殿爲之讀書堂馳馬臺卽太祖大王潛龍舊基也將刻石而識其址予親撰而親寫仍御便殿親傳于承旨李益運使之陪往
정조 21년 · 강
命壯勇營拜峯鎭牙兵月課鳥銃沒技入直赴殿試
정조 21년 · 목
別單良人石奉麟鳥銃貫一中邊二中比較邊二中
정조 21년 · 강
濟州牧使曺命楫以異國人問情馳啓
정조 21년 · 목
該牧使狀啓以爲本月十五日申時摹瑟鎭助防將尹光宗大靜縣監高漢祿馳報內船一隻自西大洋指向東大洋轉至于貯別烽東邊兄弟島前洋落帆下碇見其船制必是異國船而風猛濤盪未能詳辨云故先以地方官大靜縣監高漢祿差定兼中軍各別防守以示警嚴漢學安時明倭學洪得榮等竝卽出送與兼中軍眼同問情矣大靜縣監馳報及漢學倭學等手本內十七日辰時馳到貯別烽下彼船所在處則自州城相距爲百里北至大靜縣爲五里西去摹瑟鎭爲七里許風濤險惡力難相通少俟波息率通事乘小艇往彼船上先察卜物見其人形則頭着卞兀羅身被黑周衣足着襪鞋頭剃孛焦非倭乃淸其中可以問答者三人先爲缷下而語難相通以書試問不肯答之頗有疲薾之色故急備粥物一竝分饋稍竢神定更以書問曰爾等以何國何地方人何年何月日因何事往何處漂到此處而同船幾人皆能無恙云爾則渠等答云俱以大淸國江南蘇州所屬通州呂四人今年九月二十四日持同里高利隆船隻與書札爲載黃豆往山東膠州徐默菴處今十月十五日漂到此地而同船二十人年歲姓名自手書納矣異國船隻雖不可輕許近陸船旣一隻人且數少別無疑端則仍置海上已非接濟之意風濤餘生亦不可不念故連以粥物着實饋之邊情事重登聞時急卽速運船使之穩泊更詳問情申飭矣十八日卯時到付大靜縣監馳報及漢學倭學等手本內摹瑟鎭浦口自是大小船恒泊之處而從前異國船之漂到也皆令曳入此浦故乘其波靜當日未時將欲運彼泊此擧碇護來未及數里彼等望見地形大驚失色曰吾船如非三丈之水則不可浮泛況今此浦已多隱石又是潮水出入之處決非吾船之可容擧皆掉頭爭執卽回初在處仍爲下碇無意移動故船中什物箇箇點閱更缷三人反覆詰問而所謂識字者不辨魚魯欲語而未詳以書而未暢姑以語書間所得者記其大略其所持公文一張及書札三封各人姓名年歲竝錄同封先此上送云船制則前低後高本板長二十把廣三把半高亦三把半前帆竹長十把圓一把竹上添付龍頭木長一把半鐵帶上下竝八處帆席以白木二十五幅付長八把廣四把中帆竹長十五把圓一把半竹上添付龍頭木長二把半鐵帶上下竝十二處其上插朱紬單幅旗長一把半帆蓆以白木三十幅付長十三把廣九把後帆竹長七把圓二尺竹上插朱紬三幅付旗長二把帆席以白木十三幅付長五把廣二把鴟木六片付長五把半圓一把尾櫓一長六把圓一尺鐵碇五船中修粧奇奇怪怪板屋之下作五樓房三處揭板而一云風恬浪靜二云騰飛獨勝三云海不揚波皆爲陽刻塗金又以姜父在此諸事避禁八字唐紙書揭木窓四處塗以琉璃樓房下又有寢房二處後面以板連付作爲風遮畵以五采其上刻以順風相送四字塗金前面畵龍丹靑照人板屋後門狀如虹霓前門二隻俱以木板爲之左右杉板各以江南蘇州元字第十七號高利隆商船十五字大書陽刻塡墨又有小艇一隻長三把半廣一把半高二尺亦以高利隆▣船五字大書刻之尾櫓一長一把圓五寸置于本船上有時使用凡係船什俱爲完固衣有餘件糧有餘儲而所乏者柴水饌而已故竝與糧米參量計給至於卜物不過是篁竹六百箇木花五十六封而其他小小雜物亦爲別錄封上云異國人漂到本島時率入州城詰問得情已是規例故令中軍漢學等同月二十日申時領率招入厚饋食物更加詳問則俱是庸蠢無識之類而八人中高鳳昌稱名者粗知文字而尋常行用之句語亦多不解使通事等艱辛問答則其所書納多不成說而大體與初度問情無異問情別單謹錄馳啓其所納書札三封使渠開坼則內有七張而多用梵字偈語文理斷續難以强解故書札公文一一模寫竝與其姓名年歲卜物而別錄成册上送于備邊司漂流實狀旣已知得一置洋中一置州城已非厚意亦極疏忽移舟內港徐待風和之意萬端開諭則一齊蹶起極口讙咻以死相拒曰情理私計俱極切悶幸勿挽留以遂至願云船中諸人旣未盡致則終難各置纔留一日仍令中軍通事等領置本船供饋則每名糧米二升鷄二脚生魚二尾甘藿二立南草鹽醬磨鍊上下衣袴則每名固衣一件襪子一部造給糧資則依例每名各白米十斗計給鹽醬柴水等物亦爲優給詳審風勢依願發送計料彼人問情記問爾等何國何地方人答吾等俱是大淸國江南蘇州府所屬通州縣呂四人也問爾等因何事何月日自何處乘船往何處答吾等持通州高利隆船隻及利隆書札運來黃豆次九月二十四日自呂四開船往膠州徐默菴處矣行到半路二十八日遇西北大風漂流至此矣問高利隆徐默菴爲何許間而只以一張書持空船而往耶答俱以坐商彼此之間有無相通隨求隨應故傳其書則毋論某物可備載而來耳問黃豆之必欲全船運來何也答黃豆非但沈醬作泡而已亦爲汁油用之故自來多用之物而通州非所產膠州乃所產此貴彼賤以是多運問呂四邑名耶村名耶答卽通州縣東地名問自呂四距通州旱路爲幾許里水路爲幾許里答旱路爲一百四十里無水路矣問自通州距膠州旱路與水路爲幾許里答水路爲一千八百里旱路爲一千一百里問儞等旣已持船行商則有何可據公文部牌耶答果有船標玆以現納問自逢風日計其漂泊日子則首尾爲十七日其問留船何處答隨風漂流出沒洋中未分夜晝力不能制船不知某日過何處留何地而亦不知何以至此矣問同船人未知爲幾許而能俱保性命船汁亦皆完全否答吾等二十名俱得無恙船汁亦皆無一見傷而所乏者柴水糧而已問儞等所乏諸種當一一覓給須勿爲慮儞等年歲姓名書納也答船戶高利隆代朱玉波年三十二舵工程遂元年五十三水手高鳳昌年三十二彭▣南年三十三顧朝元年三十八李會林年三十四管愼林年三十陳玉書年四十七高長林年二十七潘耀廷年二十四劉正高年二十七高泳山年二十六魏元章年五十一顧廷標年十八袁堅臯年三十七李長松年二十五張鳳安年三十四彭大成年四十九張子文年三十八彭文廣年二十三問儞等姓名憑考公文則非但姓名之相左比諸公文一人之加數何也答船戶高利隆臨時有病以朱玉波代送而終有虛疏之慮以其姪高鳳昌果爲公文外加送故若是相左耳問所載卜物中三石浦土六百篁竹將用何處答此皆緊物浦土爲塞船隙之備篁竹乃船戶之所送於徐默菴者而或用船什或用家材問儞等二十八內八人來此十二人在船此何故答幸到貴國蒙此眷念豈不欲一齊趨賀而但費萬金所造船隻棄置洋中遽然盡來極其虛疏十二人留置本船使之守直耳問儞船卽今所在處初非依岸安穩之地實多洋中受風之慮則決不可暫時遲留卽當移泊於內港矣答環顧近處石角隱布若入內港則潮退水淺之際必有觸傷之患勢將取其水深處然後自可穩便而見今所住之地十分無慮仍姑留此以待東風卽欲還歸萬望勿爲移船問當此冬寒東風未可易得豈以時日可期速歸更勿執迷稍俟風和以圖穩旋可也答父母在堂日夜懸望決難滯留方朝暮待風必欲速歸他何煩陳問備等聞有父母誠甚矜憐情勢雖如此風和之前不忍許還無論早晚當有從便安接之道更勿爲慮惟俟指揮答萬死餘生得此飽饋蒙此眷念恩莫大焉然以商爲業生涯在船豈可捨船就便徒費日月乎惟願卽許還送于船在處以爲守船待風之地問船標中有元和縣三字此非船戶與儞等所居處而如是書之何也答元和者卽當初造船處地名故例以書之問自呂四距元和縣水路與旱路爲幾里答水路三百里旱路二百里問船中畜狗何也答爲防水賊之患要聞吠人之聲問自儞等所居呂四至皇城爲幾許里答吾等以遐土船商曾無往來之事道里遠近初不知之問自通州距蘇州水路與旱路爲幾許里答水路三百餘里旱路二百餘里矣
정조 21년 · 강
遞差大司諫李義綱司諫宋翼孝正言沈鳳錫李東萬掌令吳翰源持平洪秉臣沈達漢
정조 21년 · 목
敎曰以口傳問備不待傳敎之書出遽然來避當該諸臺遞差
정조 21년 · 강
命來二十一日日次輪對爲之
정조 21년 · 강
遞承旨徐邁修李益運成鼎鎭以徐龍輔李肇源蔡弘遠代之竝前望也
정조 21년 · 목
邁修實病也益運奉命在外也鼎鎭受由在外也
정조 21년 · 강
命北靑府使申大尹拿囚嚴問仍命該監司李鼎運越俸十等
정조 21년 · 목
南兵使曺允精狀啓以爲謹依備邊司關辭道內邑倅鎭將中如有不法之類不待殿最期限隨所現發劃卽狀聞之意已爲馳啓而北靑府則臣營地方官故各樣軍兵之居在本府者與他倍簁親騎衛假率旗牌官馬兵步軍烽燧武士歲抄軍旗手之類合爲八千餘名布在於二十一社邑倅之治與不治實係兵民之苦樂臣自到營以後怨言頗聞故多歧廉探則假率軍官元數一千七十名外加定二百五十名發差徵番軍餉二千餘石稱以換色當初皮穀數三斗受去之民乃以正穀七八斗督納又稱以牛松禁分遣吏奴於各社騎馬巡里毋論牛之屠不屠大里則或十三頭小里則或五六頭每頭贖錢十兩五錢式折定本邑二十一社次第遍徵而仲坪社錢文一百七十兩佳會社錢文二十八兩小俗厚社錢文三十一兩五錢合二百二十九兩五錢則已爲收捧良家梁川海岸小陽化中山甫靑等六社受單未捧者又爲四十一頭松禁則數三株稚松犯斫者輒錄數三十株而闕錢二十兩五錢式收捧又以式年土幕摘奸兩社先捧錢爲三十兩又以放牧摘奸到處執頉所捧至於一百七十兩之多巡營之年例魚物卜定皆是海民之責應而亦有準給價穀憑籍營納倍數加徵一夫一年之應役前爲十兩者今爲二十兩各樣侵虐若是多端故當該鄕色等拿致營下親執査問則平問之下一辭遲晩故所犯鄕色從重嚴棍後已徵贖錢一一査出還給於所徵民處受單未徵贖處更勿來納之意申明知委而不有字恤之意專事剝割之政者不可置之於分憂之列北靑府使申大尹爲先罷黜其罪狀令攸司稟處非徒管下同在一城之內邑倅之貪虐軍民若是無嚴常時不善對揚之罪實無所逃臣亦惶恐待罪敎以申大尹之諸件侵虐軍民之罪如彼狼藉近來懲貪之政解弛如大尹者乃敢犯此此而不嚴治置王府何爲慰北民何辭卽令該府拿來囚之贜吏重囚之獄開坐嚴問以聞非理濫徵之物卿其一一徵給於軍民後狀聞卿則擧職可尙勿待罪道內有此墨倅向因關西柔遠事飭諭何如則闔眼噤口尙無一言者其可曰有道伯乎北靑若此則外於此之諸邑遠於此之北關尤可反隅無巡營之該道民何堪居吏何知懼乎當該道臣爲先越俸十等未發覺墨倅斯速摘發登聞登聞之前安敢以道伯自處以益其無憚之罪乎爲先將此意下諭北伯俾圖贖愆之方
정조 21년 · 강
命濟州判官之代今日政擇差下送
정조 21년 · 목
該牧使曺命楫以本州判官趙敬日遭父喪馳啓敎以濟州判官之代今日政擇差不多日內下送
정조 21년 · 강
命北靑府使待下批當日辭朝
정조 21년 · 목
春而花釣冬而燕射歲以爲常便成禁中故事于時苑雪初晴眺賞甚佳予命諸臣分耦行貫革之射一提學鄭民始華城留守徐有隣檢校直提學李晚秀抄啓文臣李翼晉嚴耆李東萬申絢李勉昇徐俊輔爲耦而左壯勇使金持默刑曹參議李泰永吏曹參議李勉兢承旨金達淳檢校待敎沈象奎李存秀抄啓文臣金近淳黃基天曺錫中爲耦而右予射七巡獲邊十五矢貫一矢承史閣臣抄啓文臣各以耦發矢民始邊六中貫一中有隣邊一中晚秀邊五中翼晉邊三中耆邊六中貫二中東萬邊三中絢邊六中貫一中勉昇邊八中俊輔邊二中共贏右耦者凡四十矢有奇時禁軍別將柳孝源監別軍職之耦總戎使趙心泰監宣傳官之耦往射于丹楓亭本營將官等亦爲應射心泰邊二中金爔邊二中徐英輔邊四中貫一中鄭學畊邊五中柳心源邊二中任聖說邊三中貫二中李溏邊一中李晳邊二中趙岐邊一中李海愚貫二中邊二中朴思弼邊四中貫二中孝源柳相斗竝不中宣傳官金益彬邊二中貫一中朴光廸邊一中柳相燁邊三中貫一中趙運永邊三中李馨秀貫一中邊一中金煐李得江各邊二中權思漢邊三中黃勉基邊三中貫二中韓泳邊二中柳興源邊三中貫一中李甲會柳曮李儒秀各邊二中李勉植林必榮各邊三中尹敏東邊二中貫一中金▣徐翼淳各邊二中洪理燮邊三中貫一中南建中金植鄭宅休李彬各邊二中將官尹頤東邊三中貫二中張志近邊一中李栻邊三中李厚在邊三中貫一中成舜民邊二中李魯昌貫一中李成德貫一中邊一中尹相重邊四中貫一中朴基赫邊五中貫一中尹孝儉沈誾之各邊二中貫一中沈鐮邊四中貫一中射旣已各以其記進遂御帟幄命內廚臠肉燒雉分賜諸臣飮噉以飽各盡其歡和氣所瀜膝六無寒信乎其爲昇平盛事也
정조 21년 · 강
命光陽前縣監韓師鎭勒買奴婢委折更令道臣別歧査啓狀本還下送
정조 21년 · 목
敎以狀啓還下送邑屬何罪日寒如此保放於該邑更令道臣別歧究査與査官等合力限五十日修啓事書目題送
정조 21년 · 강
命水原府大同給代捧留結錢依三都例劃付
정조 21년 · 목
水原留守徐有隣啓言居留之職與州府郡縣有異自朝家擧一府土地人民而全屬之或以爲管理之資或以爲保障之需松京沁都南城是也今此華城陞留之後體例地望顧何如也而各項上納之自在依舊是府使貌樣問其職則居於三都之上考其中則出於三都之下名實之不副有如是矣且外營規度取倣內營校吏卒隸名色自多而料布設置尙不就緖城內未能櫛比亦由於此今之財力旣不及古之財力三都全屬之例有不可盡用度支歲入之稅姑不爲擧論而至於大同上納數旣不多磨鍊給代仍爲捧留結錢則依三都例區劃以爲尊事面需支放之地恐合事宜故仰達矣從之敎以三都旣有其例況本府乎以大同米餘條上納者勿爲給代特爲劃付
정조 21년 · 강
命江都區劃泰安田稅移劃於水原府
정조 21년 · 목
水原留守徐有隣啓言本府以新創之地餉需支放每患不足同是保障優乏懸殊江都區劃泰安田稅取考十年總則折米豐則爲近四百石歉則爲二百餘石本府設置屯田餉需有裕間請姑令移劃從之
정조 21년 · 강
命水原移屬一用松洞兩面稅大同結錢依廣州例仍留本府
정조 21년 · 목
水原留守徐有隣啓言廣州之府倉入上無所上納自是事例所載曾前移屬一用松洞兩面稅大同結錢在廣州時不爲上納來本府後使之上納揆以事面殊涉如何請依廣州例仍留本府以爲添餉或支放之地從之
정조 21년 · 강
命水原府別軍官取才及久勤者都政時竝收用
정조 21년 · 목
水原留守徐有隣啓言本府別軍官之每年兩都目取才除職亶出拔尤之意有才者超遷無才者留滯固是當然底事在渠輩實無怨尤而但入屬多年抱紅牌而老黃馘者亦涉矜惻二都目許以取才一都目許以久勤恐合事宜故仰達矣從之
정조 21년 · 강
命水原府公都會依法典以準三式人許赴
정조 21년 · 목
水原留守徐有隣啓言本府公都會今將設行矣應製係是特恩未滿三式之人雖有許赴之例公都會之必準三式自是法典今番公都會依法典以準三式施行之意請知委從之
정조 21년 · 강
有政吏曹判書沈煥之參判李敬一進
정조 21년 · 목
以李相璜爲大司諫趙德潤爲司諫洪彦變爲掌令李寅采洪時濟爲持平李羲甲爲獻納鄭晚錫朴宗京爲正言林道浩爲同敦寧趙章漢爲濟州判官橫城縣監以李膺運擬入敎以漢宣豈不云良二千石乎名以守今則雖閑郡小邑不可不擇況本縣乎望筒勿施政官爲先推考使之更擬以入北靑府使柳▣擬入敎以擇差命下之後必以驪州僨事未久之人擬望者果何所據乎雖無下敎不可如是則況有特敎乎大非所望於此銓官者當該判書爲先越俸一等望筒勿施侍從之積滯莫甚於近日苟欲擇人豈無可合者乎更令擬入
정조 21년 · 목
以宋翼孝爲北靑府使崔秉敎爲橫城縣監
정조 21년 · 강
命時囚鄭在中更爲嚴問捧口招
정조 21년 · 목
義禁府啓言前義城縣令鄭在中原情以爲大同木之升尺自有定式而不能擇捧致使全數見退以貽民邑之弊莫非昏謬溺職之罪云請刑推得情敎以如渠地處小心宜所自別若有一分嚴畏之心居官不職以致應賦之任他奸弊畢竟使小民受困白地再徵近百同升細之木品者究厥罪狀合置重辟拿問之下數句爰辭惟以漫漶爲計節節痛駭待朝更爲開坐嚴問捧口招以聞而無敢如前游辭使之從實輸款
정조 21년 · 강
忠淸監司韓用和以判府事金熹附奏馳啓
정조 21년 · 목
該監司狀啓以爲卽接連山縣監李顯正牒呈則縣監卽爲馳進於判府事金熹所住處齎傳下諭後謹將批旨內辭意傳諭則以爲臣敢陳自列之章乞被犯科之罪卽者地方官傳宣聖批威罰不加反承溫諭益不勝悚惶慚恧之至云矣以其附奏報來故馳啓
정조 21년 · 강
大司諫李義綱司諫宋翼孝掌令吳翰源金履喬持平洪秉臣沈達漢正言李東萬聯箚賜批
정조 21년 · 목
聯箚略曰臣等伏聞重臣有請對之擧秋曹有盤覈之事始焉驚遑轉益憤惋惟俟端緖之透露窩窟之打破卽見秋堂疏槪之出於小報者知有金履白姜彛天金鑢等酌處之命臣等愕然失圖不勝憂歎之至噫嘻痛矣世道日下變怪層生如履白等者又出矣嘯聚徒黨作爲淵藪唱和叵測之說潛蓄煽動之計誑誘衆心欺騙財貨妖邪絕悖之言不但惑衆而止則其所設計將欲何爲思之及此不覺心寒而骨驚近來一種邪學之陷溺人心乖盭世道者方切隱憂而況此陰邪之徒譸張妖言締結奸宄或爲窩主而情跡閃忽或爲黨與而排鋪陰譎不知何樣變怪出於何時而幸兹日月之下魑魅莫逃覆載之間鬼蜮難容則其所窮覈不容少緩而徑自秋曹或略施刑配或遽然全釋有若尋常罪囚之勘處者然此雖出於大聖人化龍蛇之盛德至仁而獨不念邪性之難化亂賊之無懼乎伏願殿下惕然深思亟寢履白等酌處之命仍令王府設鞫得情夬施當律其餘徒黨一一鋤治以絕亂萠秋曹判付頒示朝紙使誑惑之類曉然覺悟以爲息邪說而壹民志之道焉批以不允
정조 21년 · 강
推大司諫李相璜司諫趙德潤獻納李羲甲正言鄭晚錫朴宗京相璜等引避賜批
정조 21년 · 목
政院啓言臺閣卽執法之地而今日諸臺詣臺之後諫吏犯科所關非細曾不察飭任其頑濫揆以事體誠甚未安詣臺諫院諸臺請竝推考允之○相璜等啓言臣等之言議風采本不合於淸朝耳目之任而姜彛天金履白金鑢輩妖㦧之說陰邪之跡實有難言之慮徑先酌處未盡究覈端緖雖露而根柢未拔故臣等不勝憂憤之忱思效爭執之義相率詣臺而下吏犯科不能察飭致有政院請推之擧操束無素問備自速滿心惶恧無地容措以此情踪顧何敢晏然於臺次乎請命遞斥臣等之職批以勿辭亦勿退待
정조 21년 · 강
命時囚金銑分揀放送鄭在中嚴加照律
정조 21년 · 목
義禁府啓言前獻納金銑原情以爲素患痰癖當寒復發扶病作行中路越添不得排日登程致有此過限淑問之擧惶隕震懍罔知攸措云笞五十收贖解見任別敍私罪施行敎以分揀放送又啓言鄭在中口招以爲本邑大同木合爲七十同二十餘疋而每年四月捧上五月上納故渠今年亦爲親自監捧上送而升尺之麤短全未詳察奸吏之從中幻弄亦未能摘發混同捧上至於全數退却非時更徵使小民偏受其害萬死無惜云鄭在中以判付內辭意發問目嚴問則一味漫漶終不直陳萬萬痛駭所當請刑而旣有捧口招以聞之命請上裁敎以嚴加照律以聞
정조 21년 · 강
命以初六日展拜于毓祥宮
정조 21년 · 목
敎曰每歲初六日之拜宮仰體孝思也今年當亦爲之其日展拜仍行酌獻禮于毓祥宮以此分付
정조 21년 · 목
景慕宮冬享在再明也
정조 21년 · 강
遞承旨李肇源徐龍輔李晚秀韓晚裕以徐邁修李集斗金祖淳成鼎鎭代之竝前望也
정조 21년 · 목
政院以肇源時在安岳地啓請上來敎以許遞都承旨以祭物看品連爲太常進去與差祭左承旨左副承旨許遞前望單子入之待下批牌招察任
정조 21년 · 강
遞副總管韓晚裕李敬一以林道浩尹弼秉代之口傳也
정조 21년 · 목
敎曰總管差祭人許遞與未差之代令該曹口傳差出待下批牌招
정조 21년 · 강
遞承旨金祖淳金啓洛以李魯述李海愚代之尋遞魯述以李勉兢代之竝前望也
정조 21년 · 목
祖淳違召也啓洛不爲仕進也魯述在外也
정조 21년 · 강
大司成李義弼陳疏辭職賜例批
정조 21년 · 강
吏曹判書沈煥之疏陳病狀乞遞賜批